EA มอบเครื่องกรองอากาศ “กองทัพเรือ”
EA มอบเครื่องกรองอากาศ หน้ากากแรงดันบวก และอุปกรณ์กำจัดเชื้อโรค "กองทัพเรือ"
22 ก.ค. 2563

นายสมโภชน์ อาหุนัย ประธานเจ้าหน้าที่บริหารบริษัท พลังงานบริสุทธิ์ จำกัด (มหาชน) หรือ EA ผู้นำในธุรกิจพลังงานหมุนเวียน และเป็นผู้ริเริ่มก่อตั้ง “กลุ่มช่วยกัน” ทำการมอบเครื่องกรองอากาศ หน้ากากแรงดันบวก และอุปกรณ์กำจัดเชื้อโรคจำนวนรวมทั้งสิ้น 460 รายการ ให้แก่กองทัพเรือ โดยได้รับเกียรติจากพลเรือเอก สิทธิพร มาศเกษม เสนาธิการทหารเรือ และในฐานะผู้อำนวยการศูนย์ตอบโต้ภาวะฉุกเฉิน COVID-19 กองทัพเรือเป็นผู้รับมอบ
นอกจากนี้ นายสมโภชน์ยังได้บรรยายแนะนำแอปพลิเคชัน “หมอชนะ” ที่สามารถนำมาใช้เป็น eHealth Passport เพื่อประเมินความเสี่ยง ทำให้ผู้ใช้ได้ทราบความเสี่ยงของตนเองจากกิจกรรมและบุคคลที่ตนเองได้ใกล้ชิดในช่วงเวลา 14 วันที่ผ่านมา ซึ่งมีจุดเด่นจากการนำ Bluetooth มาทำงานร่วมกับ GPS ทำให้สามารถติดตามได้ว่าผู้ใช้ได้เคยใกล้ชิดผู้ป่วยหรือได้เดินทางไปยังสถานที่ที่มีความเสี่ยงและใกล้ชิดกับผู้ที่มีความเสี่ยงสูงในระยะรัศมี 5 เมตร จึงทำให้สามารถคัดแยกผู้ที่เสี่ยงติดเชื้อในวงที่แคบลงได้ และควบคุมสถานการณ์แพร่ระบาดของโรคได้อย่างมีประสิทธิภาพ ลดโอกาสการเกิดการแพร่ระบาดรอบใหม่ได้